Informācija medijiem

10.02.2015.

**Vidzemē vīriešiem veiks bezmaksas prostatas veselības pārbaudes**

**12. februārī, viesojoties Vidzemē, Latvijas Urologu asociācijas speciālisti turpinās 2014. gadā uzsāktās reģionālas izbraukuma konsultācijas. Speciālistu izbraukumi tiek organizētas ciešā sadarbībā ar Latvijas Lauku Ģimenes ārstu asociāciju, MFD veselības grupu un SIA „Arbor Medical Korporācija”, un to laikā vīriešiem būs iespēja bez maksas saņemt urologu konsultācijas, kā arī veikt prostatas veselībai nozīmīgus izmeklējumus.**

Skarbā statistika rāda, ka Latvijas vīrieši turpina mirt no slimībām, kuras mūsdienu medicīnas iespējas ļauj sekmīgi ārstēt. 2013. gadā Latvijā ar prostatas vēzi miruši 368 vīrieši, savukārt tas diagnosticēts 814 jauniem pacientiem. Vairāk nekā puse 2013. gadā konstatēto uroloģisko saslimšanu gadījumu fiksēti Latvijas reģionos, Vidzemē pērn diagnosticēti 89 jauni pacienti.

„Statistika un ārstu pieredze liecina, ka pārāk daudziem vīriešiem Latvijā regulāras analīzes un ārsta apmeklējumi izpaliek. Lai prostatas vēzi atklātu laikus, no 50 gadu vecuma jebkuram vīrietim regulāri jādodas pie urologa uz pārbaudēm, tādēļ ārstniecības iestāžu un profesionāļu pieejamībai reģionos ir īpaši liela nozīme. Urologi plašākā skaitā ir pieejami Rīgā, Liepājā un Valmierā, bet visur citur praktizē viens urologs vai arī neviens. Tāpat arī ne visi pacienti var materiāli atļauties apmaksāt visus izmeklēšanas izdevumus, arī – ceļa izdevumus,” atzīst urologs, medicīnas zinātņu doktors, asociētais profesors un Latvijas Urologu asociācijas prezidents **Egils Vjaters.**

**12. februārī**, sākot no plkst. 11.00, urologs viesosies **Ērgļos** Dr. Ainas Braķes ģimenes ārsta praksē. Urologs pieņems pacientus arī **13. februārī** **Zaubē** no plkst. 10.00 līdz 12.00 un **Nītaurē** no plkst. 14.00 līdz 17.00 sadarbībā ar Dr. Olitas Elmeres ģimenes ārsta praksi. Savukārt **20. februārī** no plkst. 10.00, konsultācijas tiks piedāvātas Dr. Maijas Rācenes praksē **Staicelē**. Visos speciālistu izbraukumos Vidzemē būs iespējams veikt arī bezmaksas vēdera dobuma sonogrāfiju, ja pēc ārsta ieskatiem tā būs nepieciešama. Lūgums vizīti iepriekš pieteikt pie katra no ģimenes ārstiem.

Pacientus Vidzemē konsultēs urologi Dainis Vorps un Mareks Vējiņš.

 “Prostatas vēzis ir viltīgs un agrīnā stadijā neietekmē ne urinēšanas, ne citas funkcijas vīrietim, tādēļ došanās pie ārsta bieži vien ir novēlota, tomēr nekādā gadījumā nedrīkst atlikt ārsta vizīti, ja vīrietim ir sūdzības par biežu un apgrūtinātu urināciju, asins piejaukumiem urīnam, nierakmeņiem vai erekcijas problēmām. Jāatgādina, ka sasniedzot 50 gadu vecumu, urologa vizītēm jākļūst par ikgadēju pasākumu,” skaidro **urologs Mareks Vējiņš.**

Reģionālās vizītes turpināsies arī nākamgad, tādēļ ikviens, kurš vēlētos saņemt speciālista konsultāciju, var vērsties pie sava ģimenes ārsta, kurš sazināsies ar Latvijas Lauku ģimenes ārstu asociāciju un iespēju robežās nodrošinās urologa vizīti arī citās Latvijas pilsētas.

Speciālistu izbraukumi iespējami pateicoties MFD Veselības grupas atbalstam, kas nodrošina transportu un medicīniskās izmeklēšanas, kā arī SIA „Arbor Medical Korporācija”, kas šo iespēju Latvijas reģionu vīriešiem saņemt bezmaksas diagnostiku atbalsta, nodrošinot portatīvo sonogrāfijas aparātu.

**Par MFD Veselības grupa**

MFD Veselības grupa uzsāka savu darbību vairāk kā pirms 50 gadiem kā ambulatora veselības aprūpes iestāde. Uz šo brīdi MFD ir viena no lielākajām daudzprofila veselības aprūpes iestādēm, kas sniedz plaša spektra veselības aprūpes pakalpojumus vairāk kā 350 000 pacientu dažādās vietās Rīgā un Latvijā. Izmantojot jaunākās tehnoloģijas un izcilo ārstu pieredzi, MFD pamatmērķis ir rūpēties par iedzīvotāju veselību, nodrošinot savlaicīgu slimību profilaksi, kā arī sniedzot efektīvus diagnostikas un ārstēšanas pakalpojumus.

MFD Veselības grupu pārstāv mūsdienīgi veselības aprūpes centri un doktorāti: Veselības centrs „Pārdaugava”, „Iļģuciems”, „Dziedniecība” un „Možums-1”, plašs doktorātu tīkls, kardiocentri, laboratorija, diagnostikas nodaļas, sieviešu veselības centri „Vita”, zobārstniecības klīnikas „ASTRA dent” un „Nova Dent”. MFD lepojas ar modernu medicīnisko aprīkojumu un vairāk kā 700 darbinieku lielu kolektīvu.

**Par SIA „Arbor Medical Korporācija”**

„Arbor Medical Korporācija” ir Latvijas uzņēmums, kas ieņēmis stabilu un nozīmīgu vietu Latvijas veselības nozares attīstībā un ar kura palīdzību Latvijas medicīnas iestādes un ārstu prakses tiek nodrošinātas ar jaunāko tehnoloģiju, modernu, augstākās kvalitātes diagnostikas un citu medicīnas aparatūru. Uzņēmums ne tikai piegādā veselības aprūpes uzņēmumiem pārbaudītu medicīnas tehniku, bet arī nodrošina drošu un kvalitatīvu piegādātās tehnikas servisu.

Papildinformācijai:

Kristīne Bambe

E-pasts: kristine.bambe@ogilvy.lv

T: 26316077